b"\n_START_ARTICLE_\nCasa Puigxuriguer\n_START_SECTION_\nDescripci\xc3\xb3\n_START_PARAGRAPH_\nLa Casa Puigxuriguer est\xc3\xa0 ubicada a la cantonada dels carrers Montcada i Assaonadors, al costat de la capella d'en Marc\xc3\xbas i el museu Picasso. Consta de planta baixa, quatre pisos i terrat._NEWLINE_A la fa\xc3\xa7ana del carrer Assaonadors hi ha cinc portes allindades a la planta baixa. El parament d'aquest nivell \xc3\xa9s carreus regulars. Les obertures als pisos superiors segueixen els mateixos eixos longitudinals que les de la planta baixa i s'alternen tres fileres de balcons individuals amb dos de finestres. Els balcons s\xc3\xb3n finestres g\xc3\xb2tiques reconvertides; s\xc3\xb3n d'arc carpanell polilobulat amb els l\xc3\xb2buls decorats amb petits caps i guardapols conopial amb bustos de nens alats, dones i homes amb bigoti. Una de les finestres d'aquest nivell tamb\xc3\xa9 presenta decoraci\xc3\xb3 g\xc3\xb2tica amb l'ampit motllurat i la llinda decorada amb un guardapols conopial amb m\xc3\xa8nsules decorades amb bustos humans; en el petit timp\xc3\xa0 que queda sota el guardapols hi ha representat un animal en relleu. La resta d'obertures de la fa\xc3\xa7ana s\xc3\xb3n allindades i sense decoraci\xc3\xb3. El tercer pis est\xc3\xa0 separat de l'\xc3\xbaltim per un fris de dents de serra. Al quart pis no hi ha cap balc\xc3\xb3 i totes les obertures s\xc3\xb3n petites i allindades. Corona la fa\xc3\xa7ana un fris de dentellons i una cornisa. El parament a partir del primer pis est\xc3\xa0 arrebossat i pintat excepte els carreus de les cantonades i els que emmarquen les finestres g\xc3\xb2tiques._NEWLINE_La fa\xc3\xa7ana del carrer Montcada \xc3\xa9s de caracter\xc3\xadstiques similars a l'anterior per\xc3\xb2 aqu\xc3\xad les obertures del primer, segon i tercer pis s\xc3\xb3n totes allindades, emmarcades per carreus i tenen davant petits balcons individuals. Al centre de la planta baixa s'obre un gran portal allindanat que d\xc3\xb3na acc\xc3\xa9s al pati interior. Aquest portal t\xc3\xa9 la llinda i la meitat superior dels brancals decorats amb una motllura i meitat inferior dels brancals t\xc3\xa9 forma axamfranada._NEWLINE_L'acc\xc3\xa9s al pati es fa mitjan\xc3\xa7ant un pas embigat on hi ha una lapida de marbre que recorda que durant la process\xc3\xb3 general del Corpus del 13 de juny de 1762, la Cust\xc3\xb2dia es refugi\xc3\xa0 d'una tempesta en aquesta casa. El cant\xc3\xb3 interior de l'acc\xc3\xa9s \xc3\xa9s un arc rebaixat que arrenca des de dues pilastres. El pati t\xc3\xa9 una escala coberta que es recolza sobre un arc rampant i que porta a la planta noble que t\xc3\xa9 la llinda decorada amb relleus vegetals. Destaca una gran obertura d'arc rebaixat a la planta baixa amb la data 1753 inscrita.\n_START_SECTION_\nHist\xc3\xb2ria\n_START_PARAGRAPH_\nAquesta casa \xc3\xa9s d'origen g\xc3\xb2tic per\xc3\xb2 va ser profundament transformada als segles XVIII, moment en qu\xc3\xa8 s'aixec\xc3\xa0 el darrer pis, i XIX._NEWLINE_Consta que l'any 1344 era habitada per la noble fam\xc3\xadlia dels Romeu i l'any 1715 va ser adquirida per Joan Puigxoriguer. Actualment acull el Museu del Mamut."